༈ རྫོགས་པ་ཆེན་པོ་ཞང་ཞུང་སྙན་རྒྱུད་ཀྱི་བླ་མ་བརྒྱུད་པའི་བསྟོད་ཕྱག་བཞུགས།༄༅།། །།ཅི་པར་ཧྲི་ཧྲི་འབར་ལ་གུ་དུན་ཧྲུན།། །།ཨེ་མ་ཧོ། མི་མངོན་དབྱིངས་ནས་རང་བཞིན་སྤྲོས་དང་བྲལ། ཡེ་ཉིད་སྟོན་པའི་སྐུ་ལ་ཕྱག་འཚལ་བསྟོད།། སྒྲོན་མའི་སྙིང་པོར་གོ་ཞིང་ཆུ་ཟླའི་ཚུལ་དུ་བརྒྱུད། ཐུགས་རྗེས་སྟོན་པའི་སྐུ་ལ་ཕྱག་འཚལ་བསྟོད།། རང་བཞིན་མེད་པར་གོ་ཞིང་རྨི་ལམ་མདངས་ལྟར་ཤར། སྤྲུལ་པ་སྟོན་པའི་སྐུ་ལ་ཕྱག་འཚལ་བསྟོད།། སྒྱུ་མ་སྨྲིག་རྒྱུར་གོ་ཞིང་བཀའ་ལུང་རྒྱས་པར་སྟོན། ཅིར་ཡང་སྤྲུལ་པའི་སྐུ་ལ་ཕྱག་འཚལ་བསྟོད།། བཀའ་ལུང་མན་ངག་ཀུན་གྱི་འབྱུང་གནས་ཏེ། བརྒྱུད་ཁུངས་སྟོན་པའི་སྐུ་ལ་ཕྱག་འཚལ་བསྟོད།། མཁའ་ལ་འོད་བྱུང་གཡུ་བྱ་ཁུ་བྱུག་ཉིད་དུ་སྤྲུལ། འཕྲུལ་གཤེན་སྣང་ལྡན་སྐུ་ལ་ཕྱག་འཚལ་བསྟོད།། དབྱིངས་ཀྱི་ངང་ལས་སྤྲུལ་པ་བཞི་རུ་སྒྱུར། བཟང་ཟ་རིང་བཙུན་སྐུ་ལ་ཕྱག་འཚལ་བསྟོད། མཁའ་ལ་སྤྲུལ་ནས་གཞོན་ནུའི་སྐུ་རུ་བྱོན།

འཆི་མེད་གཙུག་ཕུད་སྐུ་ལ་ཕྱག་འཚལ་བསྟོད།། གསང་སྔགས་དོན་འདུས་གསང་བའི་དོན་དང་ལྡན། གསང་བ་འདུས་པའི་སྐུ་ལ་ཕྱག་འཚལ་བསྟོད།། བདེར་གཤེགས་དགོངས་རྒྱུད་དགུ་ལ་ཕྱག་འཚལ་བས། དགོངས་པ་མཐའ་དང་བྲལ་བར་བྱིན་གྱིས་རློབས།། རྫོགས་ཆེན་ནམ་མཁའི་མཐའ་ལ་ལ་ཟློས་པའི། ལྷ་བོན་ཡོངས་སུ་དག་པའི་སྐུ་ལ་ཕྱག་འཚལ་བསྟོད།། རྫོགས་ཆེན་མི་མངོན་དབྱིངས་སུ་ལ་ཟློས་པའི། ཀླུ་བོན་བ་ནམ་སྐྱོལ་པོའི་སྐུ་ལ་ཕྱག་འཚལ་བསྟོད།། རྫོགས་ཆེན་སེམས་ཉིད་ངང་དུ་ལ་ཟློས་པའི། མི་བོན་ཁྲི་སྡེ་ཟབ་བུའི་སྐུ་ལ་ཕྱག་འཚལ་བསྟོད།། རྫོགས་ཆེན་རྒྱ་མཚོའི་གཏིང་དུ་ལ་ཟློས་པའི། ཞང་ཞུང་བ་ནམ་སྐྱོལ་པོའི་སྐུ་ལ༴།། རྫོགས་ཆེན་སྣང་བའི་རོ་ལས་ལ་ཟློས་པའི། སྲས་ཁྲི་ཤོད་རྒྱལ་བའི་སྐུ་ལ་ཕྱག་འཚལ་བསྟོད།། ལ་བཟླའི་གཤེན་པོ་ལྔ་ལ་ཕྱག་འཚལ༴། ཕྱི་ནང་ཐག་པ་ཆོད་པར་བྱིན་རློབས།། ཡེ་ནས་གནས་པ་ནམ་མཁའ་ལྟ་བུའི་དོན་དུ་གོ རང་སང་བསམ་འགྲུབ་སྐུ་ལ་ཕྱག་འཚལ་བསྟོད།། རང་དག་རྒྱ་མཚོ་ལྟ་བུའི་དོན་དུ་གོ དར་མ་ཤེས་རབ་སྐུ་ལ་ཕྱག་འཚལ་བསྟོད།། ལྷུན་གྲུབ་རྒྱལ་བུ་ལྟ་བུའི་དོན་དུ་

གོ དར་མ་བྷོ་ཏའི་སྐུ་ལ་ཕྱག་འཚལ་བསྟོད།། འཆོར་མེད་ཡེ་ཤེས་གཟེར་བུའི་དོན་དུ་གོ ཞུང་ཞག་ཁྲི་འཕེན་སྐུ་ལ་ཕྱག་འཚལ་བསྟོད།། རྩོལ་མེད་ཡིད་བཞིན་ལྟ་བུའི་དོན་དུ་གོ མུ་ཡེ་ལྷ་རྒྱུང་སྐུ་ལ་ཕྱག་འཚལ་བསྟོད།། སྐྱོན་མེད་མེ་ཏོག་ལྟ་བུའི་དོན་དུ་གོ རྨ་གཤེན་ལེགས་བཟང་སྐུ་ལ་ཕྱག་འཚལ་བསྟོད།། དོན་དྲུག་བླ་མ་དྲུག་གི་སྐུ་ལ༴། གོང་འོག་སྤྲོས་པ་ཆོད་པར་བྱིན་གྱིས་རློབས།། སེམས་ལ་སྐྱེ་འགག་མེད་དེ་ནམ་མཁར་རྟོགས། སྲས་ཆེན་སྟག་ལའི་སྐུ་ལ་ཕྱག་འཚལ་བསྟོད།། རང་གི་སེམས་ཉིད་སངས་རྒྱས་དོན་ལ་དགོངས། ར་སངས་གཡུང་དྲུང་སྐུ་ལ་ཕྱག་འཚལ་བསྟོད།། ཡུལ་དང་ཤེས་པ་གཉིས་མེད་ཐུགས་ལ་མངའ། དེ་སྲས་གཡུང་འཕེན་སྐུ་ལ་ཕྱག་འཚལ་བསྟོད།། རང་སེམས་ཡེ་ནས་སངས་རྒྱས་དོན་ལ་དགོངས། དགེ་འབར་དོན་གྲུབ་སྐུ་ལ་ཕྱག་འཚལ་བསྟོད།། མ་བཅོས་རང་གྲོལ་དགོངས་པ་ཐུགས་ལ་མངའ། དེ་སྲས་དགེ་འཕེན་སྐུ་ལ་ཕྱག་འཚལ་བསྟོད།། བྱང་ཆུབ་སེམས་ནི་སངས་རྒྱས་དོན་ལ་དགོངས། དེ་སྲས་དགེ་རྒྱལ་སྐུ་ལ་ཕྱག་འཚལ་བསྟོད། གནས་ལུགས་རྟོགས་པའི་དགོངས་པ་ཅང་གི་རྙེད། ཞང་ཞུང་

རྣམ་རྒྱལ་སྐུ་ལ་ཕྱག་འཚལ་བསྟོད།། སེམས་ཀྱི་མཚན་ཉིད་ཅི་ལྟར་ཡིན་པར་གོ། མུ་རྒྱུང་དཀར་པོའི་སྐུ་ལ༴།། མཉམ་པའི་ངང་ལ་རང་བཞིན་ཅིར་མི་དམིགས། ཧོར་ཏི་ཆེན་པོའི་སྐུ་ལ་ཕྱག་འཚལ་བསྟོད།། གདམ་དགུའི་བླ་མ་དགུ་ལ་ཕྱག་འཚལ་བས། ཡིད་ཆེས་ཁོང་དུ་ཆུད་པར་བྱིན་གྱིས་རློབས།། ལྟ་བ་ཨུ་རྒྱན་དག་གིས་ལ་བཟླ་བ། དོན་ཀུན་གྲུབ་པའི་སྐུ་ལ་ཕྱག་འཚལ་བསྟོད།། སྒོམ་པ་དབུ་རྒྱན་དག་གིས་ཉམས་སུ་ལེན། ར་སངས་འཕེན་རྒྱལ་སྐུ་ལ༴།། སྤྱོད་པ་དབུ་རྒྱན་དག་གི་རོ་སྙོམས་མཛད། གུ་རིབ་གསས་དགའི་སྐུ་ལ་ཕྱག་འཚལ་བསྟོད།། འབྲས་བུ་དབུ་རྒྱན་དག་གི་ཚད་འཛིན་པ། ཟླ་བ་རྒྱལ་མཚན་སྐུ་ལ་ཕྱག་འཚལ་བསྟོད།། ཨུ་རྒྱན་བླ་མ་བཞི་ཡི་སྐུ་ལ་ཕྱག་འཚལ་བས། སྒོམ་པ་ངོ་ཡི་ཟིན་པར་བྱིན་གྱིས་རློབས།། གཞོན་ནུར་སྐུ་སྤྲུལ་ལས་ཅན་བྱིན་གྱིས་བརླབས། སྤྲུལ་སྐུ་ཏ་པི་ཧྲི་ཙའི་སྐུ་ལ་ཕྱག་འཚལ་བསྟོད།། བདག་འཛིན་སྤངས་པས་དགྲ་གསུམ་རང་སར་དག སྣང་བཞེར་ལོད་པོའི་སྐུ་ལ་ཕྱག་འཚལ་བསྟོད།། བདུད་བཞི་བཅོམ་ནས་ཡིད་ཆེས་རང་ལ་ཤར། རྒྱལ་གཟིགས་

སྲས་ཆུང་སྐུ་ལ་ཕྱག་འཚལ་བསྟོད།། སེམས་ཉིད་གྲོལ་བ་ཐོབ་པའི་གཟི་མདངས་ཅན། དམུ་གཤེན་ཙོག་གེའི་སྐུ་ལ་ཕྱག་འཚལ་བསྟོད། མདུད་པ་ལྔ་གྲོལ་ལམ་གྱི་ཐེ་ཚོམ་བསལ། དམུ་གཤེན་ཙོ་ཏང་སྐུ་ལ་ཕྱག་འཚལ་བསྟོད།། བོན་ཉིད་ཡེ་ཤེས་གནས་ལུགས་ལྷུན་གྱིས་གྲུབ། ཤོད་ཏྲཾ་ཆེན་པོའི་སྐུ་ལ་ཕྱག་འཚལ་བསྟོད།། ཐིག་ལེ་བཅུ་གཉིས་མཐའ་དབུས་མེད་པར་སྤྲོས། རྒྱལ་བ་བློ་གྲོས་སྐུ་ལ་ཕྱག་འཚལ་སྟོད། ཚེ་དབང་རིག་འཛིན་སྤྲུལ་པའི་སྐུ་རུ་འཁྲུངས། བླ་མ་བཙན་པོའི་སྐུ་ལ་ཕྱག་འཚལ་བསྟོད།། ཞང་ཞུང་སྨར་གྱི་གྲུབ་ཐོབ་བརྒྱད་ལ་ཕྱག་འཚལ་བས། ཡིད་ཆེས་གྲུབ་པ་བསྙེམས་པར་བྱིན་གྱིས་རློབས།། གནས་ལུགས་དོན་རྟོགས་བདེ་ཆེན་རྒྱུད་ལ་ཤར། གུ་གེ་བློ་ལྡན་སྐུ་ལ་ཕྱག་འཚལ་བསྟོད།། སྦྱངས་པའི་སྟོབས་ཀྱིས་འགྲོ་དོན་མཐའ་རུ་ཕྱིན། པུ་རང་ཀུན་དགའི་སྐུ་ལ་ཕྱག་འཚལ་བསྟོད། ཤུགས་འབྱུང་རང་གྲོལ་གཉུག་མའི་ངང་ལ་གནས། རྣལ་འབྱོར་སྲས་མཆོག་སྐུ་ལ་ཕྱག་འཚལ་བསྟོད། མཐུ་རྩལ་སྟོབས་ལྡན་ལྷ་སྲིན་བྲན་དུ་འཁོལ། ཁྱུང་བྱིད་མུ་

ཐུར་སྐུ་ལ་ཕྱག་འཚལ་བསྟོད།། རྟོགས་པ་མངོན་གྱུར་གཅིག་ཆོད་གདེང་དང་ལྡན། བདེ་བ་རིང་མོའི་སྐུ་ལ་ཕྱག་འཚལ་བསྟོད།། རང་རིག་ཉི་ཤར་བློ་ཡི་མུན་པ་སེལ། རྟོག་མེད་ཞིག་པོའི་སྐུ་ལ་ཕྱག་འཚལ་བསྟོད།། རྟོགས་ལྡན་འཁྲུལ་ཞིག་དྲུག་ལ་ཕྱག་འཚལ་བས། རྟོགས་ཤར་གྲོལ་བ་ཐོབ་པར་བྱིན་གྱིས་རློབས།། སྐབས་དོན་བཅུ་གསུམ་དགོངས་པའི་སྒྲོས་འདོག་གཅོད། ལྷུན་གྲུབ་མུ་ཐུར་སྐུ་ལ་ཕྱག་འཚལ་བསྟོད།། དགོངས་པའི་གདེངས་བཞི་སེམས་ཀྱི་སྒྲོས་འདོག་གཅོད། གཤེན་རྒྱལ་ལྷ་རྩེའི་སྐུ་ལ་ཕྱག་འཚལ་བསྟོད།། བྱ་བྲལ་རྗེས་མེད་དགག་སྒྲུབ་མཐའ་དང་བྲལ། ལྷ་སྒོམ་དཀར་པོའི་སྐུ་ལ་ཕྱག་འཚལ་བསྟོད།། གདམ་པའི་སྣོད་རྟགས་ཐམས་ཅད་ཚངས་པའི་རྗེ། དངོས་གྲུབ་རྒྱལ་མཚན་སྐུ་ལ༴།། མི་བརྗེད་གཟུངས་ཐོབ་མངོན་ཤེས་རྩལ་དང་ལྡན། བླ་མ་ཀུན་འདུས་སྐུ་ལ་ཕྱག་འཚལ་བསྟོད།། སྤུ་རྒྱལ་བོད་ཀྱི་གྲུབ་ཐོབ་ལྔ་ལ་ཕྱག་འཚལ་བས། རྟོགས་ཤར་ཡིད་ཆེས་གྲུབ་པ་བསྙེམས་པར་བྱིན་གྱིས་རློབས།། སྤྲུལ་པའི་སྐུ་ཡིས་བཀའ་དྲིན་ཡོངས་ལ་འཇོག ཡང་སྟོན་ཆེན་པོའི་སྐུ་ལ་ཕྱག་འཚལ་བསྟོད།

བཀའ་རྒྱུད་རྒྱ་མཚོ་བདུད་རྩིའི་བཅུད་དུ་རོལ། དམ་པ་འབུམ་རྗེའི་སྐུ་ལ་ཕྱག་འཚལ་བསྟོད།། ལོག་པའི་ཆོ་འཕྲུལ་དགོངས་པའི་རྩལ་དུ་ཤར། བཀྲ་ཤིས་རྒྱལ་མཚན་སྐུ་ལ་ཕྱག་འཚལ་བསྟོད།། ང་བདག་མི་མངའ་མཉམ་པའི་ངང་ལ་བཞུགས། གཅིག་ཆོད་དད་ཤེས་སྐུ་ལ་ཕྱག་འཚལ་བསྟོད། དོན་གྱི་དགོངས་པ་མ་བཅོས་ལྷུན་གྱིས་གྲུབ། བསྟན་པའི་རྒྱལ་མཚན་བོན་གྱི་འཁོར་ལོ་བསྐོར། བྲུ་སྟོན་རྒྱལ་བའི་སྐུ་ལ་ཕྱག་འཚལ་བསྟོད། གནས་ལུགས་དོན་རྟོགས་རང་བཞིན་རྣམ་པར་དག རི་པ་ཤེལ་བློའི་སྐུ་ལ་ཕྱག་འཚལ་བསྟོད།། ཤུགས་འབྱུང་སྤྱོད་པ་མ་འགག་རང་སར་གྲོལ། ཨ་ཐོག་ཡེ་རིན་སྐུ་ལ་ཕྱག་འཚལ་བསྟོད།། བཀའ་རྒྱུད་རིག་འཛིན་དགུ་ལ་ཕྱག་འཚལ་བས། འགྲོ་དོན་ཕྱོགས་མེད་མཛད་པར་བྱིན་གྱིས་རློབས།། རང་རིག་རང་ཤར་འགྲོ་དོན་ཕྱོགས་མེད་མཛད། རང་གྲོལ་བླ་མ་རྒྱལ་མཚན་སྐུ་ལ་ཕྱག་འཚལ་བསྟོད།། རང་སྣང་དབང་སྡུས་གཞན་སྣང་ཟིལ་གྱིས་གནོན། གར་ཚ་བསོད་ནམས་བློ་གྲོས་སྐུ་ལ༴།། སྔགས་སེམས་བདག་ཉིད་དུས་གསུམ་སྒྲིབ་མེད་མཁྱེན། བསྟན་རྒྱལ་བཟང་པོའི་སྐུ་ལ་ཕྱག་འཚལ་བསྟོད།

སེམས་ཉིད་མངོན་གྱུར་སྙན་རྒྱུད་ཟབ་མོའི་དོན། ཚུལ་ཁྲིམས་རྒྱལ་མཚན་སྐུ་ལ་ཕྱག་འཚལ་བསྟོད།། བསླབ་གསུམ་རྣམ་དག་མན་ངག་བཅུད་དང་ལྡན། མངའ་རིས་བསོད་ནམས་རྒྱལ་མཚན་སྐུ་ལ་ཕྱག་འཚལ་བསྟོད།། བདག་མེད་དོན་རྟོགས་བསྟན་པའི་རྒྱལ་མཚན་འཛུག བཀྲ་ཤིས་རྒྱལ་མཚན་སྐུ་ལ་ཕྱག་འཚལ་བསྟོད། རིམ་གཉིས་ཟུང་འཇུག་ཟབ་ལམ་མེ་རིའི་གཤེན། དཔལ་འབྱོར་ལྷུན་གྲུབ་སྐུ་ལ་ཕྱག་འཚལ་བསྟོད།། བདག་མེད་དོན་རྟོགས་སེམས་ཉིད་བདག་ཞལ་སྤྲོད། ཀུན་དགའ་རྒྱལ་མཚན་སྐུ་ལ་ཕྱག་འཚལ་བསྟོད།། ཟབ་ལམ་མངའ་བདག་བརྒྱད་ལ་ཕྱག་འཚལ་བས། དགོངས་པ་མཁའ་ལྟར་གྲོལ་བར་བྱིན་གྱིས་རློབས།། ཡང་གཅིག་ཆོད་དད་ཤེས། རི་པ་ཤེར་བློ། རྣམ་རྒྱལ་ཀ་རས། རིན་བློ་ལ་བརྒྱུད་པ་དང་། ཡང་བྲུ་རྒྱལ་བས་ཐོ་ལ་རྟོགས་ལྡན་ལ་བརྒྱུད་པ་གཉིས་ཏེ་འདི་ལྟར་རོ།། །།གནས་ལུགས་དོན་རྟོགས་བཀའ་རྒྱུད་ལུང་སྟོན་གཤེན། མཚན་ལྡན་རི་པའི་སྐུ་ལ་ཕྱག་འཚལ་བསྟོད། གསལ་སྟོང་ཟུང་འཇུག་བདག་མེད་མཁྱེན་རྩེ་རྒྱས། རྣམ་རྒྱལ་ཀ་རའི་སྐུ་ལ་ཕྱག་འཚལ་བསྟོད། འགྲོ་

བའི་མགོན་པོ་གཉིས་ལ་ཕྱག་འཚལ་བས། གཞན་དོན་ཐུགས་བརྩེ་ལྡན་པར་བྱིན་གྱིས་རློབས།། ཟབ་མོའི་རྒྱུད་འཛིན་མཐའ་བྲལ་ལྷུག་པར་སྟོན། རྟོགས་ལྡན་ཤེར་དཔལ་སྐུ་ལ་ཕྱག་འཚལ་བསྟོད།། མ་བུ་དབྱེར་མེད་ཀ་དག་ཀློང་དུ་འཕྲོད། ནམ་མཁའ་འོད་ཟེར་སྐུ་ལ་ཕྱག་འཚལ་བསྟོད།། མཛད་སྤྱོད་རྣམ་དག་དབྱེར་མེད་གཅིག་ཆར་རྟོགས། བྱ་བྲལ་གཡུང་དྲུང་ཡེ་ཤེས་སྐུ་ལ་ཕྱག་འཚལ་བསྟོད།། རྒྱུད་ལྡན་བླ་མ་གསུམ་གྱི་སྐུ་ལ་ཕྱག་འཚལ་བས། མན་ངག་གདེང་དང་ལྡན་པར་བྱིན་གྱིས་རློབས།། ལུང་རིགས་དབང་ཕྱུག་ཡོན་ཏན་ཕྱོགས་མེད་རྒྱས། མཁས་གྲུབ་རིན་བློའི་སྐུ་ལ་ཕྱག་འཚལ་བསྟོད།། མཐའ་བྲལ་གདེང་ལྡན་བསྟན་པ་འཛིན་སྐྱོང་སྤེལ། རྗེ་བཙུན་ཤེས་རབ་རྒྱལ་མཚན་སྐུ་ལ་ཕྱག་འཚལ་བསྟོད།། རྒྱལ་བའི་རྒྱལ་ཚབ་བསྟན་པའི་སྒྲོན་མེ་མཛད། བསྟན་འཛིན་རིན་ཆེན་རྒྱལ་མཚན་སྐུ་ལ་ཕྱག་འཚལ་བསྟོད།། ལྟ་སྤྱོད་ཟུང་འབྲེལ་དབང་དང་དམ་ཚིག་ལྡན། སྤྲུལ་སྐུ་ཁྲི་འོད་རྒྱལ་མཚན་སྐུ་ལ་ཕྱག་འཚལ་བསྟོད།། དབང་བཞིའི་མངའ་བདག་གསང་སྔགས་དོན་འདུས་གཤེན། དཔལ་འབྱོར་ལྷུན་གྲུབ་སྐུ་ལ་ཕྱག་འཚལ་བསྟོད།། ཟབ་

མོའི་རྒྱུད་ལྡན་སྐུ་གསུམ་བདག་ཉིད་ཅན། ཀུན་དགའ་རྒྱལ་མཚན་སྐུ་ལ་ཕྱག་འཚལ་བསྟོད།། བསླབ་གསུམ་རྣམ་དག་བྱང་སེམས་གྲོལ་བ་ཐོབ། བསྟན་པ་འོད་ཟེར་སྐུ་ལ་ཕྱག་འཚལ་བསྟོད།། གནས་ལུགས་དོན་རྟོགས་ཐེག་ཆེན་འཁོར་ལོ་བསྐོར། ཉི་མ་འོད་ཟེར་སྐུ་ལ་ཕྱག་འཚལ་བསྟོད།། ཚེ་དབང་མཆོག་སྤྲུལ་སྔགས་སེམས་བསྟན་པ་སྤེལ། རྒྱལ་བ་འོད་ཟེར་སྐུ་ལ་ཕྱག་འཚལ་བསྟོད།། བརྒྱུད་ལུང་མན་ངག་ཀུན་གྱི་འབྱུང་གནས་ཏེ། དྲིན་ཅན་བླ་མའི་སྐུ་ལ་ཕྱག་འཚལ་བསྟོད།། མཉམ་མེད་གདེང་ལྡན་བཅུ་ལ་ཕྱག་འཚལ་བས། ཟབ་དོན་དངོས་སུ་སྟོན་པར་བྱིན་གྱིས་རློབས།། ཟབ་མོའི་སྙན་བརྒྱུད་བླ་མ་དམ་པ་རྣམས། བདག་སོགས་ནམ་མཁས་ཁྱབ་ཚད་སེམས་ཅན་ཀུན། བླ་མ་ཁྱེད་ཀྱི་ཐུགས་རྗེས་བཟུང་ནས་ཀྱང་། མཆོག་ཐུན་མངོན་སངས་རྒྱས་པར་བྱིན་གྱིས་རློབས།། བདག་གི་འགྲོ་དོན་འགྲུབ་པར་མཛད་དུ་གསོལ།། དེ་ལྟར་ཞང་ཞུང་མེ་རིའི་སྔགས་སེམས་ཀྱི་རྒྱུད་ཕྱག་འདི་ནི། ཡང་སྟོན་ཆེན་པོ་ཡན་ཆད་འགྲོ་མགོན་ཀླུ་བྲག་པས་མཛད་པ་ཡིན། དེ་ཕྱིན་ཆད་བརྒྱུད་པ་རྣམས་དད་མོས་གུས་པ་ཆེན་པོའི་སྟོབས་ཀྱིས་ཁྱུང་སྒོམ་དཔལ་འབྱོར་ལྷུན་གྲུབ་ཞེས་བྱ་བས་སྦྱར་བའོ།། བཀྲ་ཤིས།།